Vererõhuks nimetatakse rõhku, mida avaldab veresoontes voolav veri veresoonte seintele. Kõrgvererõhk ehk hüpertoonia on seisund, kus vererõhu tase püsib kõrgel ka siis, kui ollakse rahulik ja lõdvestunud. Hüpertooniat on peetud vanema ea haiguseks, kuid viimasel ajal on hakanud järjest enam haigestuma ka nooremad. Kõrgenenud vererõhk on Eestis ligi 350 000 elanikul ja sageli nende endi teadmata. Põhjuseid, miks kõrge vererõhk tekib, on palju, ennekõike sõltub see eluviisist: mida inimene sööb ja joob, kas suitsetab, tarvitab ülemääraselt alkoholi ning milline on ta füüsiline aktiivsus. Kindlasti on oma osa pärilikkusel.